Den 28-årige lærer Jeppe Haugaard fra Hjørring satser på at få gode ideer til sin undervisning, mens han alligevel sidder på pælen.

TV2 Nords konkurrence i pælesidning løber af stablen torsdag. En konkurrence, hvor fem deltagere i 48 timer dyster om at sidde længst tid på en pæl. Vinderen kan gå fra konkurrencen med en præmiesum på 20.000 kroner. En af deltagerne er den 28-årige lærer Jeppe Haugaard fra Hjørring. Hvem er du? - Jeg hedder Jeppe, og jeg er 28 år gammel. Jeg bor i Hjørring sammen med min kone og min søn på syv måneder. Til daglig er jeg lærer på Astrup-Sønderskov Friskole. Hvorfor har du meldt dig til konkurrencen? - Jeg har meldt mig til konkurrencen, fordi jeg godt kan lide at lave små videoer, og i den her konkurrence skulle man sende en videoansøgning. Så nu var der en grund til at lave en video, og så gik der lige en aften i sommerhuset med det. Hvad er din største styrke? - Min største styrke er, at når jeg går ind i noget, uanset hvad det er, så forsøger jeg at gøre det 100 procent hver gang. Hvad skal du bruge tiden på pælen til? - Tiden på pælen kan man jo bruge på mange ting. Jeg er lærer, så det kan jo være at man kom på nogle nye undervisningsforløb, mens man sidder der. Men ellers: sidde og få gode ideer til ting og sager i fremtiden. Sidde og tænke lidt over livet - hvor man er nu og hvor man gerne vil hen. Hvordan ser du frem til konkurrencen? Glæder du dig? - Jeg er da spændt på konkurrencen, og ser frem til den. Men jeg er da klar over, at det bliver rigtig hårdt. Også nok mere hårdt end man lige skulle tro. Hvad bliver det sværeste? - Det sværeste ved konkurrencen det er formen i sig selv. At man skal blive siddende på en pæl så længe som muligt. Hvad skal du bruge pengene på, hvis du vinder konkurrencen? - Hvis jeg vinder konkurrencen, så skal pengene bruges som supplement til udbetalingen til et hus. Vi går og kigger på hus for tiden, så det er en drøm, der kan blive hjulpet lidt på vej på den måde. Du kan læse mere om, hvem Jeppe skal dyste mod her .